Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 1124/11/8807	Michalovce, 22.6.2012
EEČ : 2-66-179-2012

U Z N E S E N I E

Trestná vec:	obvinený XXXXX  
Prečin:	Poškodzovanie cudzích práv podľa § 375 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 29.3.2011 v Michalovciach na Daňovom úrade bez vedomia a súhlasu XXXXX, nar. XXXXX, bytom XXXXX, ul. XXXXX č. 34 podal v jeho mene daňové priznanie k dani z príjmov fyzickej osoby v zmysle zákona č. 595/2003 Z.z. o dani z príjmov v znení neskorších zmien a doplnkov za zdaňovacie obdobie 2010, ktoré v kolónke podpis daňovníka v jeho mene podpísal a následne dňa 4.7.2011 v Michalovciach na Daňovom úrade  bez vedomia a súhlasu XXXXX, nar. XXXXX, bytom XXXXX, ul. XXXXX č. 34 podal v zmysle § 39 zákona č. 511/1992 Zb. o správe daní a poplatkov a o zmenách v sústave územných finančných orgánov, v znení neskorších zmien dodatočné daňové priznanie k dani z príjmov fyzickej osoby za zdaňovacie obdobie 2010, ktoré taktiež v jeho mene podpísal, v dôsledku čoho XXXXX XXXXX P. J. Šafárika v Košiciach, ako ich študentovi, nepriznala sociálne štipendium,
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením policajta ORPZ, OOPZ XXXXX pod č. ORP-1077/MI-MI-2011, zo dňa 13.12.2011 bolo podľa § 199 ods. 1 Tr. por. začaté trestné stíhanie a následne uznesením zo dňa 9.5.2012 podľa § 206 ods. 1 Tr. por. vznesené obvinenie XXXXX pre prečin poškodzovania cudzích práv podľa § 375 ods. 1 písm. a/ Tr. zák. na tom skutkovom základe, ako je uvedené vo výroku citovaného uznesenia.

Tunajšia prokuratúra obdržala návrh policajta na meritórne rozhodnutie v trestnej veci obvineného, preskúmaním ktorého som zistil, že sú dané dôvody na postup podľa § 216 Tr. poriadku. 

Zo spisového materiálu je zrejmé, že obvinený sa ku skutku, kladený mu za vinu dobrovoľne doznal, svojho konania riadne oľutoval.

	Obvinený je stíhaný pre prečin poškodzovania cudzích práv podľa § 375 ods. 1 písm. a/ Tr. zák., za ktorý možno uložiť trest odňatia slobody do dvoch rokov, teda trest, ktorého horná hranica neprevyšuje 5 rokov.
	
Obvinený sa k trestnému činu priznal, súhlasil s podmienečným zastavením trestného stíhania, nebol v minulosti súdne trestaný. Vzhľadom na okolnosti prípadu možno takéto rozhodnutie považovať za dostačujúce.

Obvinený tak splnil všetky podmienky uvedené v ust. § 216 ods. 1 Tr. por. na podmienečné zastavenie trestného stíhania.
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
Vzhľadom na uvedené bolo potrebné rozhodnúť tak, ako je uvedené v enunciáte tohto uznesenia.

Ak obvinený v priebehu skúšobnej doby bude viesť riadny život a vyhýbať sa protiprávnemu konaniu, rozhodnem, že sa osvedčil. Inak rozhodnem, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Olexa
prokurátor